
Здравейте! От няколко месеца имаме съсед (наемател), който ни тормози с много силна музика целодневно, през нощта се бият и карат с приятелката си, блъскат, хвърлят. Използват наркотици, редовно мирише силно на трева в коридора. Звъняно е на 112 многократно, докато полицаите дойдат всичко приключва и не могат да констатират нарушение, защото се намираме в с. Нови Хан, а една патрулка обслужва няколко села. Слуша музика в разрешените часове за шум, толкова силно, че чашите на масата се тресат, целодневно. Собствениците на апартамента са им роднини и не искат да ги изгонят. Направихме общо събрание с протокол за предупреждение, което беше връчено пред всички на собственика. Въпреки хилядите забележки, този тормоз продъжава. Жителите на целия вход искат да бъде изведен. Каква е процедурата по извеждане на въпросния съсед по закон? Много благодаря за съдействието. 


 

Как може да се изгони съсед (наемател), който системно тормози съседите си?
===========================================================================

 

Управителят на етажната собственост предупреждава писмено проблемните наематели/ползватели, че ако не преустановят систематическото нарушаване на вътрешния ред ще бъдат извадени от имота. За предупреждението се изготвя протокол. Ако въпреки предупреждението, наемателите/ползвателите продължат с неправомерните си действия, решение за изваждане може да вземе Общото събрание на собствениците. Решението се взима с мнозинство не по-малко от 75 на сто от идеалните части от общите части, оставащи след приспадане на идеалните части на собственика или ползвателя. Въз основа на така взетото решение се издава изпълнителен лист, който от своя страна се дава на ЧСИ по избор, който изважда наемателите/ползвателите принудително (и с полиция), ако те не изпълнят доброволно решението на Общото събрание.




Здравейте, в случая изглежда има тормоз не само на съседите – щом “през нощта се бият и карат с приятелката си, блъскат, хвърлят”, Вие вероятно сте свидетел на домашно насилие. 


Възможно е особено жената в тази връзка да има нужда от помощ, не само изгонване на двамата от апартамента. Може да се обърнете към националната гореща телефонна линия за случаи на насилие – те са специалисти по домашно насилие. Повече инфо има тук:  

<http://news.bnt.bg/bg/a/13161-nov_telefon_sreshtu_domashno_nasilie>  

<http://animusassociation.org/programi-uslugi/goreshta-linia/>


Ако имате контакт с жената от двойката, може да ѝ препоръчате тази информация. Има центрове за пострадали и други услуги, от които тя може да има нужда.


